మొండిబాకీలు ఏ9.5 లక్షల కోట్లు
- మార్చి నాటికి మరింత పెరగనున్న బ్యాంకుల ఎన్పీఏలు
- ఏటా లక్ష కోట్లకుపైగా బ్యాంకులకు ఎగనామం
- అసోచామ్‌-క్రిసిల్‌ అధ్యయనంలో వెల్లడి
న్యూఢిల్లీ: బ్యాంకుల ఎన్‌పీఏలు (నిరర్థక ఆస్తులు) ఈ ఏడాది మార్చి చివరికల్లా రూ.9.5 లక్షల కోట్లకు చేరనున్నట్టు అసోచామ్‌-క్రిసిల్‌ సంయుక్త అధ్యయనంలో తేలింది. ఇవి గతేడాది మార్చి చివరికి రూ.8 లక్షల కోట్లు. అంటే.. ఒక్క ఏడాదిలోనే మొండి బకాయిలు లక్షన్నర కోట్లు అదనంగా చేరాయని అర్థం.కాగా వీటికి వడ్డీ మూడు లక్షల కోట్లు అదనం.ఈ బకాయిల్లో అధిక భాగం కార్పొరేట్‌ సంస్థలు, బడా కంపెనీలు తీసుకున్నవేనన్నది వివరాలు బయట పెడ్తే వెలుగు చూస్తుంది. ఎగవేతదారులు కేంద్రంలో ఎవరు అధికారంలో ఉంటే వారితో అంట కాగుతూ బ్యాంకింగ్‌ చట్టాలను తమకు అనుకూలంగా ఉపయోగించుకుంటున్నారు. ఉన్నత న్యాయస్థానాల్లో కేసులు కూడా వీరిని కట్టడి చేయలేకపోతున్నాయి. అందుకు ఉదాహరణ..బ్యాంకులకు సుమారు రూ.9000 కోట్లు ఎగ్గొట్టి దర్జాగా లండన్‌ చెక్కేసిన లిక్కర్‌ వ్యాపారి విజరుమాల్యా. అవినీతిపరులకు వణుకు పుట్టిస్తానంటూ ఘీంకరింపులు చేసే మోడీ ప్రభుత్వ హయాంలోనే విజరుమాల్యా విమానమెక్కి దేశం దాటారు. బ్యాంకులు ఇచ్చిన ఈ అప్పుల లెక్క అంతా బ్యాలెన్స్‌ షీట్లలో చూపించేది మాత్రమేనన్నది గమనార్హం. గతేడాది సెప్టెంబర్‌ నాటికే మొండి బకాయిల మొత్తం విలువ రూ.8.5 లక్షల కోట్లు దాటిందని ఇటీవలి పార్లమెంట్‌ సమావేశాల్లో ఆర్థికశాఖ సహాయమంత్రి శివప్రతాప్‌శుక్లానే స్వయంగా వెల్లడించారు.
మొండి బకాయిల్ని కొంతకాలం తర్వాత బ్యాలెన్స్‌ షీట్ల నుంచి తొలగిస్తారు. వాటిని నష్టాల జాబితాలో రైటాఫ్ప్‌ పేరుతో పక్కన పెడ్తారు. ఇక వాటిని లెక్కల్లో చూపరు. అయితే, అలా చేయడానికి ముందు ఎగవేతదారుల ఆస్తులు జప్తు చేయాలి. కానీ, పలుకుబడి ఉన్న వ్యక్తులు బ్యాంకుల నుంచి అప్పులు తీసుకొని దొడ్డిదారిన సమకూర్చుకున్న ఆస్తుల్ని ఇతర కంపెనీల్లోకి మళ్లిస్తారు. దాంతో, రైటాఫ్స్‌ కింద పెట్టిన అప్పుల వసూలు పట్ల అధికారులు శ్రద్ధ చూపరు. గత పదేండ్లలో(2007-2017) ఇక వసూలు సాధ్యం కాదని భావించి బ్యాంకులు తమ ఆస్తుల జాబితాల్లోంచి తొలగించిన రైటాఫ్స్‌ విలువ రూ.3 లక్షల కోట్లు. 2017-18 మొదటి ఆరు నెలల్లోనే(ఏప్రిల్‌ నుంచి సెప్టెంబర్‌ వరకు) రైటాఫ్స్‌ కింద చేర్చిన మొండి బకాయిలు రూ.55,356 కోట్లు. ఈ లెక్కన ఏటేటా నిరర్థక ఆస్తుల జాబితాలోంచి కూడా తొలగిపోతున్న రుణాల విలువ రూ.లక్ష కోట్లకు పైమాటేనన్నది గమనార్హం. అంటే..మొండి బకాయిలు అలా ఉండగా బ్యాంకులకు ఏటా జరుగుతున్న నికర నష్టం రూ.లక్ష కోట్లకు పైగా అని అర్థం.
బ్యాంకులకు అప్పులు ఎగ్గొట్టేవారిలో అధికభాగం అధికార పార్టీలకు చెందిన రాజకీయ నేతలు, వారి సన్నిహితులేనని పరిశీలకులు చెబుతున్నారు. స్వయంగా అధికార పార్టీల ఎంపీలు,వారి బినామీలు కూడా ఎగవేతదారుల్లో ఉన్నారన్నది తెలిసిందే. వీరిలో చాలామందికి కేంద్రంలో అధికారం ఎటు మారితే అటు వెళ్లడం(పార్టీలు మార్చడం) వెన్నతో పెట్టిన విద్య. కాంగ్రెస్‌ నేతృత్వంలోని గత యూపీఏ ప్రభుత్వంగానీ, బీజేపీ నేతృత్వంలోని ప్రస్తుత ఎన్‌డీఏ ప్రభుత్వంగానీ బడా ఎగవేతదారుల ముక్కు పిండి బ్యాంకుల్ని బలోపేతం చేయకుండా నిర్లక్ష్యం చేస్తున్నాయన్న విమర్శలున్నాయి. బ్యాంకులను ప్రయివేటీకరించాలన్న ఆలోచన ఆ రెండు పార్టీల ఉదార ఆర్థిక విధానాల్లో ఉండటం గమనార్హం.
మీ స్నేహితులకు రికమెండ్ చెయ్యండి